ท็อปส์ แฟมิลี่มาร์ท เพาเวอร์บาย ซูเปอร์สปอร์ต จะเข้ามาอยู่ในตลาดหุ้น
เรื่องนี้เป็นข่าวใหญ่ของ "เครือเซ็นทรัล" ในการปรับโครงสร้าง เพราะว่าจะนำบริษัท ROBINSON ออกจากตลาดหุ้น และมีตัวใหม่เข้ามาแทน ที่ตื่นเต้นกว่าเดิม บริษัทนี้เป็นหนึ่งในที่สุดของบริษัทค้าปลีกในไทย นั่นก็คือ CRC..
27 ก.ค. 2562

ท็อปส์ แฟมิลี่มาร์ท เพาเวอร์บาย ซูเปอร์สปอร์ต จะเข้ามาอยู่ในตลาดหุ้น / โดย ลงทุนแมน
เรื่องนี้เป็นข่าวใหญ่ของ "เครือเซ็นทรัล" ในการปรับโครงสร้าง
เพราะว่าจะนำบริษัท ROBINSON ออกจากตลาดหุ้น
และมีตัวใหม่เข้ามาแทน ที่ตื่นเต้นกว่าเดิม
บริษัทนี้เป็นหนึ่งในที่สุดของบริษัทค้าปลีกในไทย
นั่นก็คือ CRC..
แล้ว CRC เป็นเจ้าของอะไรบ้าง?
ลงทุนแมนจะเล่าให้ฟัง
เดิม CRC เป็นผู้ถือหุ้นใหญ่ของ ROBINSON โดยถือหุ้น 53.8% ของ ROBINSON
เมื่อคืนนี้ ROBINSON แจ้งต่อตลาดหลักทรัพย์ ว่า CRC จะทำการซื้อคืนหุ้นของบริษัททั้งหมด (Tender Offer)
แต่มีประเด็นที่น่าสนใจคือ
ผู้ถือหุ้น ROBINSON ที่ถูกรับซื้อคืน จะไม่ได้รับเงินสด จะได้เป็นหุ้นของ CRC แทน
พูดง่ายๆก็คือการ แลกหุ้นกัน (Swap)
แล้ว CRC เป็นเจ้าของอะไรบ้าง?
CRC เป็นเจ้าของธุรกิจค้าปลีกมากมาย แบบที่เรานึกไม่ถึง
-ห้างสรรพสินค้าเซ็นทรัล 23 สาขา
-ห้างโรบินสัน 49 สาขา
-ท็อปส์ 265 สาขา
-แฟมิลี่มาร์ท 1,008 สาขา
-เพาเวอร์บาย 105 สาขา
-ซูเปอร์สปอร์ต 192 สาขา
-ไทวัสดุ 53 สาขา
-CMG ผู้แทนจำหน่ายสินค้าแฟชั่นจากต่างประเทศ
-บิ๊กซี ประเทศเวียดนาม 36 สาขา
-รีนาเซนเต ประเทศอิตาลี 9 สาขา
โดยเป้าหมายหลังซื้อหุ้นคืนก็คือ จะนำ บริษัท CRC เข้าระดมทุนเป็นครั้งแรก (IPO) ในตลาดหลักทรัพย์
นั่นก็หมายความว่าใครอยากได้หุ้น CRC โดยที่ไม่ต้องไปจอง IPO ก็อาจจะซื้อหุ้น ROBINSON แทนได้
แต่ราคาหุ้น IPO ของ CRC ยังไม่ได้ประกาศ ดังนั้น ก็ต้องดูกันต่อไปว่า อัตราการแลกหุ้น (Swap Ratio) จะเป็นอย่างไร
ถ้าราคาหุ้น IPO ของ CRC ออกมาแพงไป ราคา 66.5 บาทที่รับซื้อก็อาจจะไม่ใช่เป็นราคาที่ดี
เพราะสุดท้ายผู้ถือหุ้น ROBINSON จะได้เป็นหุ้น CRC ไม่ใช่เงินสด
แล้ว CRC ใหญ่ขนาดไหน?
ปี 2559 CRC รายได้ 176,281 ล้านบาท
ปี 2560 CRC รายได้ 187,998 ล้านบาท
ปี 2561 CRC รายได้ 206,078 ล้านบาท
โดยตอนนี้ CRC มี 1,979 ร้านในไทย 125 ร้านในเวียดนาม และ 9 สาขาในอิตาลี รวมแล้วมีพื้นที่ขายมากถึง 2,945,811 ตารางเมตร..
ตั้งแต่ลงทุนแมนดูข้อมูลมา
ยังไม่เคยเห็นบริษัทไหนมีพื้นที่ขายรวมกันเท่านี้มาก่อน
เรียกได้ว่าเป็นบริษัทค้าปลีกที่มีพื้นที่ขายมากสุดในประเทศไทย
แต่เรื่องเหล่านี้ก็น่าท้าทาย
เพราะทุกคนรู้ดีกันว่า เทรนด์ของ E-Commerce มาแรงมาก
และประเทศไทยก็เป็นหนึ่งในประเทศที่มีการเติบโตของ E-Commerce มากที่สุดในโลก
เมื่อ E-Commerce เติบโต นั่นก็หมายความว่า ผู้คนจะมีการซื้อสินค้าแบบส่งเดลิเวอรีถึงบ้านมากขึ้น
เวลาทุกนาทีที่ผ่านไปจะเป็นเพื่อนกับ E-Commerce
แต่ธุรกิจของ CRC ส่วนใหญ่ในตอนนี้ เป็นช่องทางแบบดั้งเดิม ที่คนต้องเดินทางไปซื้อ
ไม่ว่าจะเป็น ห้างสรรพสินค้าเซ็นทรัล เพาเวอร์บาย ซูเปอร์สปอร์ต ท็อปส์
เซ็นทรัลคงรู้เช่นกัน ว่าต้องทำอะไรสักอย่าง เพื่อต่อสู้กับกระแสนี้
ดูแล้ว ธุรกิจของ CRC ที่มีอยู่ กับพฤติกรรมคนที่เกิดขึ้น
ต้องยอมรับว่าอาจจะใกล้ถึงจุดพีกของ CRC แล้ว
แต่การปรับโครงสร้าง และ การระดมทุนในครั้งนี้ของ CRC ก็อาจจะทำให้เกิดการเปลี่ยนแปลงอะไรบางอย่างให้ดีขึ้นได้
ก็น่าติดตามว่า ทุกนาทีที่ผ่านไป CRC จะมีกลยุทธ์อะไร ที่จะดึงคนให้ยังซื้อสินค้ากับ CRC..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------